b'\n_START_ARTICLE_\nBritansko antarkti\xc4\x8dno ozemlje\n_START_PARAGRAPH_\nBritansko antarkti\xc4\x8dno ozemlje (angle\xc5\xa1ko British Antarctic Teritory) je ozemlje na obmo\xc4\x8dju Antarktike pod upravo Zdru\xc5\xbeenega kraljestva. Je prvo ozemlje na tej celini, ki si ga je prisvojila katera dr\xc5\xbeava. Vklju\xc4\x8duje Grahamovo de\xc5\xbeelo na koncu Antarkti\xc4\x8dnega polotoka, Ju\xc5\xbene Sandwicheve in Ju\xc5\xbene Orkneyjske otoke. Ozemlje nima stalnih prebivalcev, vendar se na tem podro\xc4\x8dju nahaja tudi do 200 raziskovalcev in \xc4\x8dlanov osebja, ki delujejo na Halleyevi raziskovalni postaji, (Halley Research Station), Raziskovalni postaji Rothera (Rothera Research Station) in Raziskovalni postaji Signy (Signy Research Station)._NEWLINE_Nekdaj so obmo\xc4\x8dje upravljali kot del \xc4\x8dezmorskega ozemlja Falklandskih otokov. Pogodba o Antarktiki iz leta 1961 je onemogo\xc4\x8dila obi\xc4\x8dajno naseljevanje in pridobitno izkori\xc5\xa1\xc4\x8danje, zato so bila britanska ozemlja, le\xc5\xbee\xc4\x8da ju\xc5\xbeneje od 60\xc2\xb0 ju\xc5\xbene zemljepisne \xc5\xa1irine, 3. marca 1962 vklju\xc4\x8dena v lo\xc4\x8deno upravno enoto._NEWLINE_Zaradi prekrivajo\xc4\x8dih se zahtev po tem obmo\xc4\x8dju s strani \xc4\x8cila in Argentine ter zaradi ruskega in ameri\xc5\xa1kega nepriznavanja vseh ozemeljskih zahtev na Antarktiki, so zahteve zaenkrat odlo\xc5\xbeene, kot dolo\xc4\x8da Pogodba o Antarktiki.\n_START_SECTION_\nPo\xc5\xa1tne znamke\n_START_PARAGRAPH_\nKljub nenaseljenosti britanska vlada izdaja po\xc5\xa1tne znamke za to obmo\xc4\x8dje. To prina\xc5\xa1a dolo\xc4\x8den zaslu\xc5\xbeek, saj take znamke zbujajo zanimanje \xc5\xa1tevilnih zbiralcev. Vendar pa raziskovalci in turisti, ki prihajajo na to obmo\xc4\x8dje, vseeno uporabljajo te znamke tudi za po\xc5\xa1iljanje po\xc5\xa1te. Prva britanska antarkti\xc4\x8dna znamka je iz\xc5\xa1la leta 1963.'